માત્ર સાત સભ્યોની બહુમતી એ કોંગ્રેસ માટે પણ સારા સમાચાર છે. કોંગ્રેસ ભૂતકાળમાં ખજૂરાહો કાંડ કરાવીને ભાજપમાં ભાગલા પડાવી ચૂકી છે. આવનારા વર્ષોમાં કોંગ્રેસ જે સત્તાથી થોડેક જ દૂર રહી ગઈ છે એ ફરીથી ભાજપના વિધાનસભ્યોને લાલચ અપાવીને સત્તામાં આવવાનો પ્રયાસ ગમે ત્યારે કરી પણ શકે છે. વળી, હાલમાં તેમનો આ પ્રકારનો બેંગ્લોરનો અનુભવ પણ સફળ રહ્યો છે. આવામાં ભાજપ નેતાગીરીએ ખૂબ ધ્યાન રાખવાનું છે અને એ પણ સતત પાંચ વર્ષ. વિધાનસભ્ય થયા એટલે મંત્રી બનવાની ઈચ્છા ઘણાને હોય એ સ્વાભાવિક છે. નરેન્દ્ર મોદીનો કંટ્રોલ એટલો બધો જબરદસ્ત હતો કે તેઓ વર્ષો સુધી બોર્ડ અને નિગમોના અધ્યક્ષો વગર કામ ચલાવી શક્યા હતા, પણ હવે ભાજપના અમુક વિધાનસભ્યોને ક્યાંક ને ક્યાંક ‘ગોઠવવા’ પડશે એ નક્કી છે.